Lisa 2

Kavandatava uue määruse projekt

Elukohajärgse munitsipaalkooli määramise tingimused ja kord 

Määrus kehtestatakse Eesti Vabariigi haridusseaduse, põhikooli- ja gümnaasiumiseaduse ja Viljandi Linnavolikogu 26.02.2026 määruse nr 6 „Pädevuse delegeerimine” alusel: 

 Määruse reguleerimisala 
1. Määrusega kehtestatakse Viljandi linna haldusterritooriumil elavatele õppimiskohustuslikele lastele põhihariduse omandamiseks elukohajärgse munitsipaalkooli (edaspidi kool) määramise tingimused ja kord. 
2. Elukohajärgsed koolid Viljandi linnas on Viljandi Jakobsoni Kool, Viljandi Kesklinna Kool, Viljandi Paalalinna Kool. Ülelinnalise vastuvõtuga kool on Viljandi Kaare Kool.  
3. Viljandi linna koolidesse võetakse vastu õpilased (edaspidi sisseastujad), kelle elukoht on Eesti rahvastikuregistri andmetel Viljandi linn. 
4. Vabade kohtade olemasolul võetakse vastu sisseastujaid, kelle registrijärgne elukoht ei ole Viljandi linn. 
5. Käesolev kord sätestab linnavalitsuse, lasteaia või lastehoiu (edaspidi lasteasutus), koolide ja sisseastuja seadusliku esindaja, kelleks on lapsevanem, eeskostja või hooldaja (edaspidi vanem), omavahelise töökorralduse ja pädevuse. 

 Vastuvõtt 1. klassi 
1. Vastuvõtt 1. klassidesse toimub sisseastuja seadusliku esindaja elektroonilises keskkonnas ARNO esitatud taotluse alusel ja Viljandi Linnavalitsuse poolt moodustatud komisjoni (edaspidi komisjon) otsuse kohaselt. 
2. Vastuvõtul arvestatakse: 
1. sisseastuja elukoha lähedust koolile; 
2. sisseastuja koolis käivate õdede-vendadega ühte kooli astumise võimalust, kui rahvastikuregistri andmetel nende elukoha aadress ühtib sisseastuja elukoha aadressiga; 
3. kooli personali liikme soovi panna oma laps samasse kooli. 
3. Sisseastuja vanem esitab taotluse märtsikuu jooksul linnavalitsuse haridus- ja kultuuriametile. 
4. Kui kooli on soovijaid rohkem kui koolil on õppekohti, siis komisjon määrab sisseastujale kooli, arvestades lisaks § 2 lõikes 2 nimetatule ka tema elukohaandmete rahvastikuregistrisse kandmise aega. Komisjonil on õigus eelistada neid: 
1. kelle registrikanne on tehtud enne algava õppeaasta 1. jaanuari; 
2. kelle registrikanne on varasem. 
5. Koolikohustuse täitmise alguse ühe õppeaasta võrra edasilükkamiseks on vajalik lasteaia või koolivälise nõustamismeeskonna soovitus. 
6. Lasteasutuses mittekäiva alla seitsmeaastase lapse kooli vastuvõtmiseks ning haridusliku erivajadusega sisseastujale sobivate õppe ja kasvatuse tingimuste kohaldamiseks soovituse saamiseks tuleb pöörduda koolivälise nõustamismeeskonna poole.  
7. Koolikohustuslikust east nooremale sisseastujale tagatakse võimalused põhihariduse omandamiseks juhul, kui lasteasutus, kus laps käib või kooliväline nõustamismeeskond on hinnanud tema koolivalmidust, sotsiaalset küpsust ja andnud soovituse kooli õppima asumiseks. 
8. Taotlused vaatab läbi ja sisseastujate nimekirjad koolide kaupa kinnitab komisjon 30. aprilliks. 
9. Peale 30. aprilli esitatud taotlusi menetlevad koolid. 

 Teised vastuvõtud 
1. Vastuvõttu 2. kuni 9. klassi otsustab direktor sisseastuja vanema elektroonilises keskkonnas ARNO esitatud taotluse alusel ja arvestades käesolevat määrust ning kooli vastuvõtu korda, kui koolis on vastavalt põhikooli- ja gümnaasiumiseaduses sätestatud klassi täitumuse ülemisele piirnormile vabu õppekohti.  
2. Kui koolis ei ole vabu kohti, edastab kool taotluse linnavalitsuse haridus- ja kultuuriametile, kes tagab õpilasele põhihariduse omandamise jätkamise võimaluse. 
3. Soovitusi sobivate õppe ja kasvatuse tingimuste kohaldamiseks 2. kuni 9. klassi õpilastele annab kooliväline nõustamismeeskond. 
4. Hariduslike erivajadustega õpilaste õppekorralduses lähtutakse kaasava hariduse põhimõtetest, mille kohaselt õpivad haridusliku erivajadusega õpilased üldjuhul elukohajärgses koolis. Eriklasside moodustamise ja õpilaste määramise eriklassi otsustab direktor, arvestades õpilaste hariduslike erivajaduste iseloomu ja koolivälise nõustamismeeskonna soovitusi.  

Määrus jõustub kolmandal päeval pärast avaldamist Riigi Teatajas. 

